## Odluka Ustavnog suda Republike Hrvatske broj: U-IV-3672/2003 od 11. veljače 2004.

### NN 22/2004 (20.2.2004.), Odluka Ustavnog suda Republike Hrvatske broj: U-IV-3672/2003 od 11. veljače 2004.

# USTAVNI SUD REPUBLIKE HRVATSKE

663

Ustavni sud Republike Hrvatske,
u sastavu Petar Klarić, pred­sjednik Suda, te suci Marijan Hranjski, Mario Kos,
Ivan Mrkonjić, Jasna Omejec, Željko Potočnjak, Agata Račan, Emilija Rajić,
Smiljko Sokol, Nevenka Šernhorst, Vice Vukojević i Milan Vuković, odlučujući o
zahtjevu za rješavanje sukoba nadležnosti, na sjednici održanoj dana 11.
veljače 2004. godine, jednoglasno je donio

## ODLUKU

I. Utvrđuje se da je za vođenje
prekršajnog postupka zbog djela prekršaja iz članka 74. stavka 1. Zakona o
priređivanju igara na sreću i nagradnih igara (»Narodne novine«, broj 83/02)
nadležan prekršajni sud.

II. Ova odluka objavit će se u
»Narodnim novinama«.

```
Obrazloženje
```

1. Ministarstvo financija
Republike Hrvatske, Porezna uprava, Područni ured Rijeka, Odjel za prekršajni
postupak (u daljnjem tekstu: podnositelj) podnio je, temeljem odredbe članka
81. Ustavnog zakona o Ustavnom sudu Republike Hrvatske (»Narodne novine«, broj
49/02 - pročišćeni tekst) zahtjev za rješavanje negativnog sukoba nadležnosti
između tijela sudbene i izvršne vlasti.

Zahtjevu su prethodili: rješenje
Prekršajnog suda u Rijeci, broj: 3-875/03-ML od 2. listopada 2003. godine i
rješenje Ministarstva financija Republike Hrvatske, Porezne uprave, Područni
ured Rijeka, Odjela za prekršajni postupak, klasa: UP/I-740-04/03-02/787,
urbroj: 513-07-08/03-2 od 31. listopada 2003. godine, kojima su se oba tijela
proglasila stvarno nenadležnima za vođenje prekršajnog postupka protiv
okrivljene M. B. iz R., zbog djela prekršaja iz članka 74. stavka 1. Zakona o
priređivanju igara na sreću i nagradnih igara (»Narodne novine«, broj 83/02).

2. Prekršajni sud u Rijeci,
pozivajući se na odredbu članka 3. stavka 1. točke 14. Zakona o poreznoj upravi
(»Narodne novine«, broj 67/01) u rješenju ističe da se u konkretnom slučaju ne
radi o djelu prekršaja za koje bi vođenje prekršajnog postupka, u smislu
odredbe članka 90. stavka 1. Zakona o prekršajima (»Narodne novine«, broj 88/02
i 122/02), bilo u nadležnosti prekršajnih sudova.

Naprotiv, podnositelj u rješenju
ističe da Zakonom o poreznoj upravi nije izričito propisana nadležnost poreznih
uprava, područnih ureda Ministarstva financija Republike Hrvatske za vođenje
prekršajnih postupaka u slučajevima počinjenih prekršaja propisanih Zakonom o
priređivanju igara na sreću i nagradnih igara. Navedeno ne proizlazi niti iz
odredbe članka 3. stavka 1. točke 14. Zakona o poreznoj upravi, a u smislu koje
porezna uprava samo daje odobrenja i vrši nadzor nad priređivanjem igara na
sreću. Slijedom navedenog, temeljem odredbe članka 90. stav­ka 1. Zakona o
prekršajima, u slučaju okrivljene M. B. iz R., podnositelj smatra nadležnim
isključivo prekršajni sud.

Ustavni sud utvrđuje nadležnost
prekršajnog suda za vođenje prekršajnog postupka zbog djela prekršaja iz članka
74. stavka 1. Zakona o priređivanju igara na sreću i nagradnih igara (»Narodne
novine«, broj 83/02).

3. Člankom 90. stavkom 1. Zakona
o prekršajima propisano je da sudovi odlučuju u prvom stupnju o prekršajima
osim ako za vođenje prekršajnog postupka nije zakonom propisana stvarna
nadležnost upravnog tijela koje vodi prekršajni postupak.

Članak 170. stavkom 1. Zakona o
prekršajima propisano je da prekršajni postupak pokreće pred sudom nadležno
tijelo ili oštećenik podnošenjem zahtjeva za pokretanje prekršajnog postupka.
Nadležna tijela su, između ostalih, tijela uprave u čiju nadležnost spada
neposredno provođenje ili nadzor nad provođenjem propisa kojima su propisani
prekršaji.

4. Člankom 3. stavkom 1. točkom
14. Zakona o poreznoj upravi propisano je da porezna uprava obavlja upravne i
druge stručne poslove što se odnose na davanje odobrenja i nadzor nad
priređivanjem igara na sreću, zabavnih i nagradnih igara.

Člankom 69. stavkom 1. Zakona o
priređivanju igara na sreću propisano je da provedbu odredaba toga Zakona
nadzire Ministarstvo financija.

Člankom 70. stavkom 1. Zakona o
priređivanju igara na sreću i nagradnih igara, propisano je da ako u obavljanju
nadzora ovlašteni službenici porezne uprave utvrde da se igre na sreću iz
članka 3. i nagradne igre iz članka 67. tog Zakona priređuje protivno odredbama
tog Zakona, ili ugovora iz članka 36. tog Zakona, te protivno pravilima igara
ili da priređivači priređuju igre i unatoč tome što više ne ispunjavaju sve
uvjete utvrđene tim Zakonom ili ugovorom, neodgodivo će rješenjem zabraniti
daljnje priređivanje igre na sreću i nagradne igre, te podnijeti zahtjev za
pokretanje prekršajnog postupka.

5.Iz navedene odredabe članka 3. stavka 1. točke 14. Zakona o poreznoj upravi
proizlazi da su porezne uprave područnih ureda Ministarstva financija Republike
Hrvatske ovlaštene isključivo za nadzor nad provedbom Zakona o priređivanju
igara na sreću i nagradnih igara.

Sud
posebno napominje da Zakon o poreznoj upravi, ne sadrži odredbu koja bi
izrijekom utvrdila nadležnost porezne uprave područnih ureda Ministarstva
financija Republike Hrvatske za vođenje prekršajnog postupka u svezi prekršaja
koja propisuje Zakon o priređivanju igara na sreću i nagradnih igara.

Ukoliko,
u postupku obavljanja nadzora nad provođenjem tog Zakona, službenici porezne
uprave utvrde da je počinjeno djelo prekršaja ovlašteni su temeljem odredbe
članka 70. stavka 1. Zakona podnijeti zahtjev za pokretanje prekršajnog
postupka. Za vođenje prekršajnih postupaka u tim slučajevima, a u smislu
odredbe članka 90. stavka 1. Zakona o prekršajima, nadležni su prekršajni
sudovi.

6.
Slijedom navedenog, odlučeno je kao u izreci pod točkom I., a točka II. izreke
donesena je u smislu odredbe članka 29. Ustavnog zakona o Ustavnom sudu
Republike Hrvatske.

Broj:
U-IV-3672/2003

Zagreb,
11. veljače 2004.

USTAVNI SUD REPUBLIKE HRVATSKE

Predsjednik Suda
**dr. sc. Petar Klarić,** v. r.

Odluka, NN 22/2004-663